ขสมก.จัดรถให้บริการประชาชน โดยไม่คิดค่าใช้จ่ายเพื่อไปร่วมสวดมนต์ในพิธีมหามงคล บำเพ็ญพระราชกุศลฯ 18 กันยายนนี้
องค์การขนส่งมวลชนกรุงเทพ จัดรถให้บริการประชาชน โดยไม่คิดค่าใช้จ่ายเพื่อไปร่วมสวดมนต์ในพิธีมหามงคล บำเพ็ญพระราชกุศลฯ 18 กันยายนนี้

นายประยูร  ช่วยแก้ว  รองผู้อำนวยการฝ่ายการเดินรถองค์การ  รักษาการในตำแหน่งผู้อำนวยการองค์การขนส่งมวลชนกรุงเทพ  หรือ ขสมก.  เปิดเผยว่า ด้วยสมเด็จพระเจ้าอยู่หัว ทรงพระกรุณาโปรดเกล้าฯ จัดพิธีมหามงคลบำเพ็ญพระราชกุศล อุทิศถวาย สมเด็จพระมหิตลาธิเบศร อดุลยเดชวิกรม พระบรมราชชนก และพระบาทสมเด็จพระปรมินทรมหาภูมิพลอดุลยเดช บรมนาถบพิตร และเจริญพระพุทธมนต์ถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว ณ พระลานพระราชวังดุสิต ในวันอังคารที่ 18 กันยายนนี้  เวลา 18.00 น. 
ขสมก.จึงจัดเดินรถโดยสารให้บริการฟรี จำนวน 6 เส้นทาง เพื่ออำนวยความสะดวกให้กับประชาชน ที่จะเดินทางไปร่วมสวดมนต์ในพิธีดังกล่าว 
โดยจัดรถเฉพาะกิจให้บริการฟรี (จอดรับ – ส่งทุกป้าย) จำนวน 5 เส้นทาง ได้แก่ เส้นทางที่ 1 หมอชิต 2   จอดส่งที่แยกอู่ทองใน  ให้บริการ 5 คัน   เส้นทางที่ 2 อนุสาวรีย์ชัยสมรภูมิ  จอดส่งที่หน้ากองทัพภาคที่ 1   ให้บริการ 5 คัน  เส้นทางที่ 3 วงเวียนใหญ่   จอดส่งที่หน้า บช.น. ให้บริการ 5 คัน เส้นทางที่ 4 หัวลำโพง               จอดส่งที่หน้า บช.น. ให้บริการ 5 คัน  และเส้นทางที่ 5 สนามหลวง จอดส่งที่หน้า บช.น.ให้บริการ 5 คัน

พร้อมจัดรถ Shuttle Bus ให้บริการฟรี  รับจากจุดจอดรถ - จุดส่ง จำนวน 1 เส้นทาง ประกอบด้วย เส้นทาง สนามม้านางเลิ้ง   จอดส่งที่แยกวัดเบญจฯ  ให้บริการ 5 คัน  
ทั้งนี้ การจัดเดินรถโดยสารทั้ง 6 เส้นทาง ท่าต้นทางทั้ง 6 จุด รถคันแรกออก เวลา 15.00 น. รถคันสุดท้ายออก เวลา 19.00 น.  ท่าปลายทาง (พื้นที่จัดงาน) ให้บริการเดินรถ จนกว่าจะส่งประชาชนออกจากพื้นที่หมด ส่วนระยะเวลาการปล่อยรถจะปล่อยรถออกทุกๆ 10 นาที